ચાર દાયકા અગાઉ સામાન્ય માણસ માટે કાશ્મીર એટલેઃ સફરજન, સગડી, શિકારા, હાઉસબોટ અને દાલ સરોવરનું એવું ચિત્ર મનમાં રચાતું હતું. આજે સ્થિતિ વિપરીત છે. હવે લોકો માટે કાશ્મીર આતંકવાદ, પૂર, અમરનાથ યાત્રા, સરહદી ઘૂસણખોરી, સૈન્ય અને પાકિસ્તાનનું પ્રતીક બની ગયું હોય એવું ચિત્ર છે. જોકે અમદાવાદની એક બંધ મિલના કંપાઉન્ડમાં નસીબના માર્યા આવી પડેલા કાશ્મીરીઓને જો આ યાદી બનાવવાનું કહેવામાં આવે તો તેમાં બેરોજગારી, ગરીબી, બદનામી અને અસલામતી જ મુખ્ય હોવાના.